Након погибије Вукашина и Дмитровог стрица Јована Угљеше, серског деспота, наследници Мрњавчевића одржали су се на уској територији од Охрида на западу, Црне реке на истоку и Скопља и Шар-планине на северу. Марко је овим територијама управљао заједно са краљицом мајком, монахињом Јеленом-Јелисаветом и тројицом браће. Улога Дмитра у годинама после Маричке битке није позната. Вероватно је живео на територији своје мајке. У прилог овој тврдњи иде и чињеница да Дмитар није ковао свој новац, као што су то чинила његова браћа. Нема података ни да је подигао или обновио неки манастир.